ÅRSMELDING FOR FBB

for perioden juli 2020 – juni 2021

**1. SENTRALSTYRE OG ADMINISTRASJON**

For første gang i historien ble Generalforsamlingen (GF) i FBB siste periode holdt digitalt, grunnet koronasituasjonen. Samlingen ble avholdt fredag 28.08 og fungerte tilfredsstillende med de begrensingene en digital løsning gir.

Siden GF har sentralstyret bestått av: prest Jan Bygstad, Bergen (formann); pastor Erik A.H. Okkels, Nordkjosbotn (nestformann); pastor/rektor Alf Danbolt, Tomter; kontorfullmektig Marie Lyngmo Unsgaard, Oslo; sokneprest Mikael P.V. Bruun, Sogndal og prest/forsker Ole Fr. Kullerud, Halden. Varamedlemmer i perioden har vært pastor/student Eirik-Kornelius Garnes-Lunde, Oslo og lektor Richard Skollevoll, Nordkjosbotn.

Sentralstyret har i siste periode vært samlet til fire styremøter og behandlet 65 saker. Tre av de fire styremøtene har på grunn av korona-situasjonen, vært digitale.

AU - bestående av formann, nestformann og daglig leder - har myndighet til å avgjøre hastesaker, kurante saker og forberede saker til sentralstyremøtene. AU har vært samlet til to møter på zoom.

Boe Johannes Hermansen har startet på det 44. året som sekretær, de siste årene som daglig leder i foreningen. Jorunn Hovland Hermansen utfører funksjoner når det gjelder regnskap, medlemskartotek, utsendelse etc.

**2. MEDLEMMER**

b) Pr. 30.06.21 er 420 personer registrert i vår medlemsdatabase, det er det samme antall som for de to siste årene. Medlemmene fordeler seg på følgende kategorier (fjorårets tall i parentes): Teologer 106 (109), pensjonerte teologer 73 (73) leke 93 (95) pensjonerte leke 79 (78) ektefeller 56 (57) studenter 12 (16) samt 1 (2) utenlandsboende.

c) I ærbødighet og takknemlighet nevner vi de av våre medlemmer som er døde siden sist GF: Kaare Fuglestrand, Nøtterøy; Olav Andreas Dovland, Våler; Hans Kristian Askjer, Revetal; Ingerhélén Guttormsen, Tromsø; Sigurd A. Svendsen, Kristiansand; Arne Paulsen, Gjøvik. Guds fred med deres minne.

**3. LOKALLAG OG NETTVERK**

a) Følgende personer har i siste periode vært formenn for våre lokallag:

FBB Bjørgvin: daglig leder Øystein Rønhovde

FBB Østfold: prest phd. Ragnar Andersen

FBB Nord-Hålogaland: prest Jon Syver Norbye

FBB Agder: adjunkt Arne Fedeler

Arbeidet i lokallagene betyr mye for fellesskap og identitet. Vi er takknemlig for det trofaste arbeidet som lokallagene nedlegger, gjennom blant annet ulike arrangementer og uttalelser.

b) Vi har kontaktpersoner følgende steder:

Helgeland: lektor dr. Raymond Lillevik

Nidaros: prest Torgeir Agøy

Romsdal og Nordmøre: kretssekr. Erling Neerland

**4. GENERALFORSAMLING OG LOVER**

a) Generalforsamlingen (GF) ble holdt 28.08, i tilknytning til Lutherske fordypningsdager, som også ble holdt digitalt. Under GF ble årsmeldingen og regnskapet for både driften og lærefondet enstemmig godkjent. Jan Bygstad ble valgt til ny formann etter Knut Alfsvåg som ikke ønsket gjenvalg. Ole Fr. Kullerud ble nytt styremedlem, mens Eirik-Kornelius Garnes-Lunde og Richard Skollevoll ble hhv. første og andre varamedlem.

Øyvind Lorentzen og Per Henrik Gillesvik ble gjenvalgt som revisorer for h.h.v. driftsregnskapet og lærefondet.

Jarl-Roar Simonsen ble valgt til nytt medlem i valgkomiteen. Gjenstående er: Jarle Blindheim og Olaug Torset.

b) Følgende tillegg under paragraf 5 i lovene ble vedtatt under GF i 2020:

Et medlem som ikke har anledning til å møte på generalforsamlingen, kan la seg representere av et annet medlem ved å skrive en fullmakt. En enkelt person kan få maksimum to fullmakter.

c) GF i 2021 er også berammet digitalt, til lørdag 28.08 kl.13.00-15.00.

d) Til årets generalforsamling legger styret fram et forslag om at de som støtter FBBs arbeid, uten at de oppfyller kriteriene for vanlig medlemsskap, kan bli støttemedlemer uten stemmerett.

**5. ANDRE ARRANGEMENTER**

a) Det ble gjennomført et kveldseminar 11.11.20 digitalt. Seminaret skulle opprinnelig vært holdt i mars 2020, men ble utsatt på grunn av pandemien. Foredrag I: Arne Helge Teigen: «Den karismatiske herredømmeteologien og profetiene om Donald Trump.» Foredrag II: Knut Alfsvåg: «Fra majoritetskirke til motkultur: Kristendom og politikk i dag.» Begge foredragene ligger på FBBs nettsted.

b) På bakgrunn av en henvendelse fra fem medlemmer i FBB, har sentralstyret opprettet en seminarkomite, for å utvide og arbeide mer systematisk med seminartilbudet fra foreningen. Komiteen består av Knut Alfsvåg, Guðbjörg Hrönn Tyrfingsdóttir, Joachim Grün, Sakarias Ingolfson og Boe Johannes Hermansen. Den har stått for/står for planlegging og gjennomføring av seminarene under de to neste punktene i årsmeldingen.

c) På grunn av pandemien inviterte FBB til seminar på nett - tre onsdager: 20.01, 17.02 og 24.03 - med gjennomgående emne: Homiletiske refleksjoner.

Første kveld: Forkynnelse av lov og evangelium

Hvordan forkynne loven uten å bli moralistisk? Hvordan forkynne evangeliet uten å bli antinomistisk? v/Knut Alfsvåg. Respondent: Eirik-Kornelius Garnes-Lunde

Andre kveld: Forkynnelse ved sorg og glede

I Hvordan forkynne ved glede? v/Svenn Martinsen

II Hvordan forkynne ved sorg? v/Arne Jørgen Lund

Tredje kveld: Forkynnelse av Det gamle testamente

I Hvordan forkynne Kristus i GT? v/Sakarias Ingolfsson

II Hvordan forkynne Kristus ut fra Salmenes bok? v/Jakob Appell

d) Høsten 2021 og våren 2022 er det planlagt seks digitale foredragskvelder med temaer fra Confessio Augustana - torsdager kl. 19.30-21.15

02.09.2021 - *1. Historisk bakgrunn og CAs fortale.* – Knut Alfsvåg. Respondent Eirik-Kornelius Garnes-Lunde

30.09.2021 - *2. Gudsforståelse, treenighetslære og kristologi. CA 1 og 3. Katekismens første trosartikkel.* – Svein Rise. Respondent Øivind Refvik

28.10.2021 *3. Menneskesyn og frelsesforståelse. CA 2, 4, 18 og 19. Katekismens andre trosartikkel.* – Sakarias Ingolfsson. Respondent Guðbjörg Hrönn Tyrfingsdóttir.

Våren 2022: *4. Kirken og den kirkelige tjeneste. CA 5, 7-8, 14. Katekismens tredje trosartikkel.* – Jan Bygstad. Respondent Sveinung Eriksen

Våren 2022: *5. Sakramentene. CA 9-13. Katekismen om bønn, dåp og nattverd.* – Asgeir Højlund. Respondent Joachim Grün

Våren 2022: *6. Etikk og eskatologi. CA 6, 16-17, 20. Katekismen om budene.* – Knut Alfsvåg. Respondent: Emil Simonsen

e) Et seminar med foredragene: «Hva er forskjellen på reformert og luthersk?» (ved Arne Helge Teigen) og «Hva er forskjell på romersk-katolsk og luthersk?» (ved Knut Alfsvåg), som skulle vært holdt tidligere, har blitt utsatt på grunn av pandemien. Det er nå berammet til 25.11.21, på Fjellhaug, og er planlagt gjennomført både fysisk og digitalt.

f) Det arbeides med planlegging og gjennomføring av konferanse med stikkordene: Forholdet til Dnk og lutherdommens stilling, på Fjellhaug 22.-23.04.22.

g) Det planlegges en nordisk konferanse med tema om ny ideologi. Arrangementet er fastsatt til 23.-24.09.22.

h) Det arbeides videre med planer for en konferanse for inviterte deltagere med tema: Hvordan ser kirkelivet ut i Norden om 20 år? Konferansen tas sikte på å gjennomføre høsten 2023.

**6. INFORMASJON OG PROFILERING**

a) Vår store ressurs er FBBs nettsted: [www.fbb.nu](http://www.fbb.nu). Det er også vårt viktigste redskap i promotering av FBBs arbeid, for informasjon og profilering. Det legges ut aktuelle kommentarer, bokomtaler, sammen med andre nyheter og notiser. Mange lydfiler av taler og foredrag har også blitt lagt ut i løpet av siste periode, blant annet et arkiv med Børre Knudsens taler. Under nettstedet ligger det også flere ressurssider. En egen YouTubekanal er realisert i siste periode.

Ansvarlig redaktør for nettstedet er Boe Johannes Hermansen. Erlend Fasmer har takket av som webmaster for nettstedet, etter mange års arbeid, og fått sin fortjente takk. Tellef A. Granås har overtatt denne tjenesten.

b) Det har blitt lagt ut svært mange saker på vår facebookside også dette året. Noen av innleggene har nådd langt. Antall følgere har i løpet av siste året økt fra 325 til 408. Facebook-siden fungerer godt sammen med nettstedet, og genererer trafikk også der. Ansvarlig redaktør er Boe Johannes Hermansen.

c) Hvert kvartal sendes det ut et fellesbrev til FBBs medlemmer, med orientering om aktuelle saker, samt påminnelse om innbetaling av kontingent/gave. Stadig flere ønsker fellesbrevene på mail.

d) Fra daglig leder sendes det ut elektroniske brev med info om virksomheten i FBB til medlemmer og andre som ønsker å motta dette. Det er mulig å melde seg på/av gjennom nettstedet.

e) Det ligger en liste på vårt nettsted med temaer og foredragsholdere, til bruk i FBB og andre sammenhenger.

f) En rekke hefter og bøker har også siste året blitt solgt og distribuert gjennom FBBs sekretariat. Nettsiden har oversikt over tilbudene. Men på grunn av koronaen har salget vært mindre dette året.

g) Boka «Skal kvinnene tie?» er sendt til alle Den norske kirkes biskoper.

**7. Utgivelser**

a) Det er satt i gang et prosjekt som vil ta for seg spørsmålet om kirkefellesskap, blant annet i form av en bokutgivelse om temaet. Arbeidsgruppen for dette arbeidet ledes av Richard Skollevoll.

b) FBB har trykket opp heftet: «Den hardeste lære i Guds ord», av Erling Utnem.

c) FBB har oversatt og gitt ut et forbønnshefte for ufødt liv under fastetiden, etter ide fra Danmark. Erik A.H. Okkels og Mikael Bruun gjorde det meste av arbeidet med utgivelsen. Vi vil arbeide med tanke på justeringer av heftet, slik at det kan komme i en ny utgave før fasten 2022.

**8. UTTALELSER**

a) FBB har vedtatt å være medunderskriver på dokumentet «Kirkens grunn og menneskelivets grunnvoll», som 18 ulike kirkesamfunn og organisasjoner stiller seg bak.

Dokumentet er sendt til alle stortingsrepresentanter.

b) Sentralstyret har etter bispemøtets sak «Ordinasjon og kollegafellesskap» avgitt uttalelsen «Samvittighetstvang i Den norske kirke».

c) Uttalelse fra sentralstyret i FBB om ordinasjons-stoppen i Den norske kirke for prester som ikke kan ha liturgisk fellesskap med ordinerte kvinnelige, med tittelen: Ordinasjon og samvittighet.

d) Formannen i FBB har på sentralstyrets vegne sendt et åpent brev til biskopene etter tilsettingssaken i Åmli i Agder bispedømme som viser at også allerede ordinerte prester med kirkens gamle syn, ikke vil komme i betraktning som søkere til prestestillinger.

Heller ikke denne offentlige henvendelsen er besvart av biskopene.

# e) Sentralstyret i FBB ved formannen har skrevet en offentlig artikkel med tema: Reservasjonsrett, folkeskikk og tvang.

f) FBBs formann har skrevet flere artikler i dagspressen gjennom året, blant annet en kronikk: Kirken og Skriften – kristen og homofil?

g) Det arbeides med en uttalelse om menneskeverdet/abortsituasjonen høsten 2021.

**9. KONTAKT/SAMARBEID, REPRESENTASJON OG OPPNEVNINGER**

a) «Nettverk for evangelisk-luthersk kirkesamarbeid» (NELK) hadde sin årlige samling, denne gangen digitalt, 03.–05.02. FBB var representert ved Boe Johannes Hermansen. Det var dessuten representanter fra Det evangelisk-lutherske kirkesamfunn, Den lutherske kirke i Norge, Det evangelisk-lutherske stift i Norge, Missionsprovinsen i Sverge, Den evangelisk-lutherske frikirke (Danmark) og Den Evangelisk Lutherske Bekjennelseskirke (i Norge og Sverige) og Johanneskretsen. Nettverksmøtet er en viktig årlig samling med tanke på kontakt og rådslagning.

Nåværende møtekomité er: Sigmund Hjorthaug, Asbjørn Hjorthaug og Bertil Andersson med Boe Johannes Hermansen som koordinator. Nytt nettverksmøte er berammet til 31.01.-02.02.22, på Høgsveen.

b) Erik A.H. Okkels har vært FBBs observatør vedr. Missionsprovinsens virksomhet.

c) FBB Bjørgvin sammen med DELK Bergen arrangerte Lutherske fordypningsdager i DELK-kirken, Bergen. Denne gangen ble arrangementet holdt digitalt, men likevel med et omfattende program over mange dager.

d) FBBs teologiske nemnd består av Knut Alfsvåg (leder), Odd Sverre Hove og Gunnar Johnstad**.**

e) FBB er støttemedlem i organisasjonen Menneskeverd.

f) FBB er medlem i Kristelig Studieforbund, en paraplyorganisasjon for kristelig studiearbeid.

g) FBB er medlem i organisasjonen «Verdialliansen – nettverk for menneskerettigheter og kristne verdier». Erik A. H. Okkels er med i styret og Boe Johannes Hermansen representerte FBB under generalforsamlingen, som ble holdt digitalt 23.03.21.

h) Boe Johannes Hermansen representerte FBB under GF i avisen Dagen 05.05.21, som ble holdt digitalt.

**10. LÆREFONDET**

a) Sentralstyret, som utgjør styret for lærefondet, forvalter våre fondsmidler gjennom Alfred Berg. Olav Myklebust er fortsatt vår rådgiver.

b) Lærefondet har etter søknad bevilget kr. 160.000 til AdFontes virksomhet for 2021. Dette beløpet ble økt i forhold til tidligere år på grunn av flere studenter.

c) Styret i lærefondet har bevilget inntil kr. 25.000 kroner for dekning av eventuelt underskudd for NELAs konferanse i Wittenberg høsten 2021.

d) Det er bevilget kr. 70.000 som støtte til doktorgradsprogram for en teologisk lærer.

**11. ØKONOMI**

a) Regnskapet for 2020 viser et underskudd på kr. 41.850, noe som skyldes koronasituasjonen med mindre aktivitet.

b) Fra studentfondet er det bevilget kr. 20.000 til en student for utvekslingsopphold ved Concordia Fort Wayne.

c) Bevilget støtte til deltagelse ved NYLT-konferanse i Bucuresti 2022, for inntil fem personer, begrenset opp til kr. 2.000 pr. person.

# **12. TILBAKE- OG FRAMBLIKK**

FBB har gjennom de senere år blitt marginalisert innen Den norske kirke (DnK). Dette har i stadig sterkere grad gjort seg gjeldende, ikke bare i organisatorisk forstand (allerede på 1990-tallet var FBB kirkepolitisk skjøvet ut over sidelinjen), men også tallmessig og læremessig. Tallmessig kom det på 1990-tallet et betydelig antall utmeldinger pga. kvinneprestspørsmålet. De siste 10 årene har utmeldinger fortsatt med bakgrunn i homofilispørsmålet og den stadig større avstanden mellom det FBB står for og utviklingen i Dnk. Det er i dag ikke synderlig mange prester igjen i aktiv tjeneste innen DnK som offentlig gir uttrykk for kirkens apostoliske syn når det gjelder skapelsen, skaperordningene, og flere andre etiske spørsmål. Og det fåtall som står tilbake, kommer til å få det vanskeligere i årene som kommer. Marginaliseringen av FBB kommer ikke minst til uttrykk i at ledelsen i DnK ignorerer hva FBB bidrar med i det offentlige ordskifte.

FBBs tilbakegang innen DnK henger først og fremst sammen med det læremessige forfall som har skjedd innen DnK, og som har fått sitt tydeligste nedslag i vigselsliturgien for samkjønnede par. Den liturgiske valgfriheten i vigsler er uttrykk for den læremessige pluralismen som er institusjonalisert i og med Kirkemøtets vedtak om at DnK har to likestilte syn i homofilispørsmålet. Her er det viktig å ha klart for seg at læremessig pluralisme i seg selv er i strid med kirkens vesen som *una sancta* («én, hellig», Ef 4,4-6). Og hva må en si om en kirke når noe av det som er konstituerende forlates og fornektes? *Communio in sacris* («fellesskap i hellige ting», m.a.o. sakramentalt fellesskap) med det som er i strid med Guds ord og bekjennelsen, kan vi ikke ha uten å gå på akkord med fundamentale sider ved teologien.

Denne utviklingen gjør at FBB nå bør gjennomtenke og revurdere sitt forhold til DnK. De fleste av våre offentlige uttalelser er reaktive overfor det som skjer i DnK. Det som har gjort at vi fortsatt har sett det som nødvendig å tale inn i situasjonen i DnK, er at vi ønsker å gi støtte til de – stadig færre – som ønsker å stå for klassisk apostolisk tro og bekjennelse. Dette må vi også fortsatt gjøre. Samtidig er realiteten at en økende andel av FBBs medlemsmasse ikke står i DnK, men tilhører andre lutherske kirker.

Dessuten synes den allmenne utviklingen innen norsk kirkeliv å svekke ikke bare den bibelske, men også den lutherske forankringen av tro, forkynnelse og liv. En amerikaniserende påvirkning i retning av en allmenn evangelikal kristendomsforståelse ser ut til å gjøre seggjeldende innen flere av de frie kristne organisasjonene.

Disse ulike strømdragene gjør at *resttanken* i stor grad aktualiseres. Konfesjonell luthersk kristendom ser ut til å begrense seg til relativt små sammenhenger. Normalsituasjonen i tiden vi lever i, og enda mer i tiden som ligger foran, er motbakken. Noe annet kan ikke forventes. FBB kan i møte med dette tenkes å ha to oppgaver som er de viktigste vi bør konsentrere oss om: For det første å styrke den lille rest, for at den kan bli bevart. For det andre å tale inn i det omseggripende frafallet innen dagens kristenhet generelt.

I denne sammenhengen kan det få økende betydning at konfesjonelle lutherske kirker og organisasjoner i Norden har funnet sammen i de årlige møtene i NELK (Nettverk for evangelisk-luthersk kirkesamarbeid). Oppsplittingen i små og isolerte grupperinger på luthersk konfesjonell side, har over tid skapt motløshet hos mange, og det å arbeide i retning av fellesskap, vil kunne bli meget viktig.

Dette aktualiserer også spørsmålet om hva vårt vitnesbyrd skal være. At de fleste av våre offentlige uttalelser og innspill er reaksjoner på forhold i DnK, gjør at FBB i offentligheten i stor grad har fått et image av å være en nei-bevegelse, en bevegelse som sier nei til alt nytt, og derfor ubehjelpelig henger fast i foreldede tankemønstre. Vi bør unngå betegnelsen «konservativ» om vårt ståsted i ulike stridsspørsmål og arbeide systematisk med alternative måter å navngi vår teologiske retning på. Vel er det slik at vårt oppdrag består i «å stride for den tro som en gang for alle er overgitt til de hellige» (Jud 3). Vårt ståsted er likevel ikke diktert av en teologisk nostalgi, men av det grunnleggende som Herrens apostel minner om: «Av en forvalter kreves det at han er tro» (1Kor 4). Vi er kun satt til å forvalte det evangeliet og den loven som er oss overgitt i hellig skrift, ikke til å forføye over det etter forgodtbefinnende eller etter hva folk måtte synes og mene. Som selvbenevnelse og – forståelse er derfor begrepet «apostolisk» langt bedre enn «konservativ».

Året som ligger bak har – noe overraskende – også kommet til å bli preget av problematikken rundt kvinners prestetjeneste. Etter at avisen Vårt Land hadde en rekke artikler høsten 2020 der kvinnelige prester fortalte om sine frustrasjoner i forbindelse med at de ikke opplevet (full) anerkjennelse for sin tjeneste, vedtok bispemøtet at det ikke lenger vil være aktuelt å ordinere kandidater som reserverer seg mot fullt samarbeid med kvinnelige prester. Med dette er Presteforeningens «kjøreregler» som har skapt et slags *modus vivendi* (levemåte) i Den norske kirke helt fra -70-tallet, effektivt parkert.

Det er ganske særlig kvinneprestspørsmålet og etter hvert homofilispørsmålet som har aktualisert og konkretisert problematikken rundt *communio in sacris* (fellesskap i hellige ting). Den oldkirkelige maksimen *Nulla communio in sacris cum hereticis et schismaticis* (intet fellesskap i hellige ting med vranglærere og skismatikere) (Tit 3,10) møter i dagens klima liten eller ingen forståelse. Toleranse og dialog er blitt grunnord også i den kirkelige diskurs, noe som gjør det vanskelig i mange spørsmål å argumentere for å opprettholde grensene mellom sant og falskt, rett og urett. Det er jo en gammel regel i kirken at «vranglæren samtaler man ikke med, men avviser man.» Når vranglæren krever rett til indrekirkelig dialog på lik linje med apostolisk tro og bekjennelse, innebærer det å gi slik adgang på like vilkår *eo ipso* (i seg selv) å innvilge den kirkelig legitimitet. Nettopp dette er grøften DnK falt i for 30 år siden, og som det nå ser ut til at Frikirken står i fare for å gjøre.

Avgjørende i denne situasjonen er å besinne seg på at vår Herre og Gud er hellig, og at hans kirke er kalt til hellighet. Hellighet setter grenser. Hellighet tåler ikke urett eller usannhet. Det hellige handler i denne sammenhengen ikke bare om moral, men primært om at Guds ord er et hellig ord, og at læren derfor skal være hellig. Den sunne læren kan derfor aldri gå på akkord med eller innrømme legitimitet til den falske. Dette går på tvers av den rådende pluralisme- og toleransetenkning, men er avgjørende om kirkens hellighet skal bli bevart.

Takk til alle som gjennom året har gitt oppmuntring, bedt for foreningen og støttet den med gaver.

Vi hilser med ordet i Kol 1,28: «Det er ham vi forkynner, og vi rettleder og underviser alle mennesker i den fulle visdom, for å føre hvert menneske fram til modenheten i Kristus.»

Sentralstyret i FBB

Jan Bygstad Erik A.H. Okkels Ole Fr. Kullerud

formann nestformann styremedlem

Alf Danbolt Mikael P.V. Bruun Marie Lyngmo Unsgaard

styremedlem styremedlem styremedlem

Boe Johannes Hermansen

daglig leder